Την απίστευτη ταλαιπωρία που υπέστη στο ταξίδι του από την Κεραμωτή στη Θάσο περιέγραψε με ανάρτησή του στο Facebook ο συγγραφέας από τη Θεσσαλονίκη, Δημήτρης Αντωνίου, ο οποίος είναι παραπληγικός.

Παρόλο που το πλοίο με το οποίο ταξίδεψε είναι μόλις δύο ετών, δεν διαθέτει ασανσέρ, με αποτέλεσμα ο άνδρας να αναγκαστεί να ταξιδέψει στο γκαράζ, εγκλωβισμένος μέσα στο αυτοκίνητό του, για διάστημα μισής ώρας.

«Εδώ βλέπετε εμένα “παγιδευμένο” με το αναπηρικό μου αμαξίδιο μέσα στο αυτοκίνητο σε μια πλατφόρμα στάθμευσης των οχημάτων ενός ferry boat που πάει προς Θάσο. Ξέρετε γιατί; Είπα φέτος να προσπαθήσω να κάνω διακοπές 2-3 μέρες στην Καβάλα και σκέφτηκα γιατί να μην πάω και σε ένα νησί (πρώτη φορά μετά το ατύχημα), μιας και η Θάσος είναι απέναντι. Στην αρχή ενθουσιάστηκα με την ιδέα! Αμέσως όμως συνάντησα δυσκολίες που δεν μπορούσα να πιστέψω ότι είναι αληθινές!», αναφέρει στην ανάρτησή του ο Δημήτρης Αντωνίου, την οποία συνόδεψε από φωτογραφίες.

Όπως σημειώνει, σχεδόν κανένα ferry boat δεν έχει προδιαγραφές ώστε το αναπηρικό αμαξίδιο να μπορεί να βγαίνει από το αυτοκίνητο και να ανεβαίνει στο κατάστρωμα του πλοίου. «Iσα – ίσα μου “έκαναν και χάρη” που μου το επιτρέψανε γιατί σε πιο μακρινά ταξίδια για λόγους ασφαλείας δεν γίνεται να μένω εκεί κάτω. Αλλά ούτε και πάνω μπορώ να ανέβω. Άρα, να λέω και ευχαριστώ που είμαι σαν τον ποντικό μες το αυτοκίνητο, αντί να βρίσκομαι στο κατάστρωμα και να απολαμβάνω τη διαδρομή», πρόσθεσε. Στο πλευρό του έμειναν οι φίλοι που τον συνόδευαν στην εκδρομή.

«Φανταστείτε, έστειλα έναν πάνω για να βγάλει κάποιες φωτογραφίες για να δω τουλάχιστον έτσι την όμορφη θέα. Και για πιο μακρινούς προορισμούς ούτε να το διανοούμαι… Το 2018… Που όλοι είμαστε ευαίσθητοι με την αναπηρία και προσπαθούμε να εξαλείψουμε τις “αδικίες”-διακρίσεις. Δεν θα κάτσω να ψάξω τους νόμους γιατί είμαι σίγουρος ότι υπάρχουν και αποκλείεται να “επιτρέπουν” κάτι τέτοιο. Απλά κανενός δεν του καίγεται καρφί για το αν “εγώ” στην αναπηρική καρέκλα στερούμαι το δικαίωμα να ταξιδέψω σαν άνθρωπος με το πλοίο αντί να ντροπιάζομαι και να θλίβομαι με αυτήν την απαράδεχτη αντιμετώπιση… Μια ακόμη μάχη μόλις ξεκίνησε», κατέληξε στην ανάρτησή του.

Το επίμαχο πλοίο φέρει τον τίτλο «Δημήτριος Χ.» και ανήκει στην Thassian Sea Lines, η οποία είναι μία νέα σχετικά εταιρία της Θάσου. Πρόκειται για νεότευκτο πλοίο που καθελκύσθηκε τον Ιούνιο του 2016, έχει μήκος 99,96 μέτρα, πλάτος 18 μέτρα και μπορεί να μεταφέρει 900 επιβάτες και 183 Ι.Χ. στα δύο γκαράζ που διαθέτει.